**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1847/2018

**1130a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov (tlač 1130)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 1429 z 23. októbra 2018 pridelila vládny návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov (tlač 1130)na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre hospodárske záležitosti,

Výboru Národnej rady Slovenskej republiky pre pôdohospodárstvo a životné prostredie.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 342 zo dňa 20. novembra 2018)

**Ústavnoprávny výbor** Národnej rady Slovenskej republiky (uzn. č. 466 zo dňa 20. novembra 2018)

**Výbor** Národnej rady Slovenskej republiky **pre hospodárske záležitosti** (uzn. č. 310 zo dňa 22. novembra 2018)

Výbor Národnej rady Slovenskej republiky **pre pôdohospodárstvo a životné prostredie** (uzn. č. 234 zo dňa 21. novembra 2018).

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

**V čl. I, bode 4 v § 8 ods. 5** písmeno f) znie:

„f) v spotrebiteľskom balení, ktorým sa rozumie minerálny olej uvedený v § 6 ods. 1 písm. a) a d) alebo v § 7 ods. 1 a 2 vložený do obalu bez prítomnosti spotrebiteľa, pričom objem tohto minerálneho oleja obsiahnutý v obale má určenú a na obale vyznačenú hodnotu, ktorá nemôže byť zmenená bez otvorenia obalu alebo bez jeho viditeľného porušenia, pričom objem je rovný hodnote vopred určenej tým, kto výrobok zabalil a je vyjadrený v jednotke objemu 210 litrov a menej,“.

Pozmeňujúci návrh štylisticky upravuje znenie § 8 ods. 5 písm. f) a vypúšťa v ňom nadbytočný text.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 4. bodu**

V čl. I, 4. bode [§ 8 ods. 6 písm. a)] sa slová „označovanie iných minerálnych olejov ako minerálneho oleja uvedeného“ nahrádzajú slovami „označovať iný minerálny olej ako minerálny olej uvedený“.

Pozmeňovací návrh formulačne zosúlaďuje navrhované písmeno s ďalšími písmenami v rámci daného odseku.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 4. bodu**

V čl. I, 4. bode [§ 8 ods. 6 písm. b)] sa slová „označovanie minerálneho oleja uvedeného“ nahrádzajú slovami „označovať minerálny olej uvedený“ a slovo „určeného“ sa nahrádza slovom „určený“.

Pozmeňovací návrh formulačne zosúlaďuje navrhované písmeno s ďalšími písmenami v rámci daného odseku.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 4. bodu**

V čl. I, 4. bode [§ 8 ods. 6 písm. d)] sa slová „uvádzanie minerálneho oleja uvedeného“ nahrádzajú slovami „uvádzať do daňového voľného obehu minerálny olej uvedený“ a slová „do daňového voľného obehu“ sa vypúšťajú.

Pozmeňovací návrh formulačne zosúlaďuje navrhované písmeno s ďalšími písmenami v rámci daného odseku.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 4. bodu**

V čl. I, 4. bode [§ 8 ods. 6 písm. e)] sa slová „ minerálny olej uvedený“ nahrádzajú slovami „v daňovom voľnom obehu minerálny olej uvedený“ a slová „v daňovom voľnom obehu“ sa vypúšťajú.

Pozmeňovací návrh formulačne upravuje navrhované ustanovenie.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. I, bode 4 v § 9a ods. 1** sa slovo „troch“ nahrádza slovom „piatich“.

Pozmeňujúci návrh zohľadňuje skutočnosť, že vybratý výrobca identifikačnej látky bude musieť investovať finančné prostriedky na zabezpečenie výroby identifikačnej látky v požadovanej kvalite a objeme a lehota troch rokov negarantuje návratnosť vložených investícií. Predĺženie tejto lehoty by malo byť výhodné aj pre odberateľov identifikačnej látky, ktorí tiež budú musieť investovať finančné prostriedky na zakúpenie analytických zariadení potrebných na overenie správnosti označenia minerálneho oleja identifikačnou látkou, ktorú im musí poskytnúť (predať) vybratý výrobca identifikačnej látky.

**Výbor NR SR pre financie a rozpočet**

**Gestorský výbor odporúča schváliť.**

**V čl. I, bode 4 v § 9a ods. 2** písmeno b) znie:

„b) preukáže, že identifikačná látka po primiešaní do minerálneho oleja uvedeného v § 6 ods. 1 písm. a) a d) alebo v § 7 ods. 1 a 2 nezmení jeho kvalitu,“.

Poznámka pod čiarou k odkazu 3 sa vypúšťa.

Pozmeňujúci návrh štylisticky upravuje novelizačné ustanovenie a vypúšťa sa v ňom nadbytočný text.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 4. bodu**

V čl. I, 4. bode (§ 9a ods. 4) sa slová „nemôže byť ani“ nahrádzajú slovami „nie je“.

Pozmeňovací návrh formulačne zosúlaďuje novelizačný bod a vypúšťa nadbytočné slovo.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 4. bodu**

V čl. I, 4. bode (§ 9a ods. 5) sa vypúšťajú slová „na kvalitu vyrobenej“.

Pozmeňovací návrh terminologicky zjednocuje ustanovenia návrhu zákona [napr. § 9a ods. 7 písm. a) – čl. I, 4. bod návrhu zákona].

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. I, bode 4 v § 9a ods. 7** úvodnej vete sa vypúšťa slovo „najmä“, a dopĺňa sa písmeno j), ktoré znie:

„j) ďalšie náležitosti súvisiace s výrobou identifikačnej látky.“.

Pozmeňujúci návrh legislatívno-technicky upravuje navrhovaný odsek v súlade so zásadou právnej istoty.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 4. bodu**

V čl. I, 4. bode [§ 9a ods. 7 písm. h)] sa pred slovo „prísady“ vkladajú slová „zodpovednosť za stabilitu“.

Pozmeňovací návrh štylistickou úpravou spresňuje znenie citovaného ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. I, bode 4 v § 9b ods. 1** druhej vete sa slová „0,1 litra“ nahrádzajú slovami „objem identifikačnej látky určenej na označenie 20 000 l minerálneho oleja uvedeného v § 6 ods. 1 písm. a) a d) alebo v § 7 ods. 1 a 2 “.

Pozmeňujúci návrh zohľadňuje fyzikálno-chemické vlastnosti identifikačnej látky, ako aj dôvody potreby obmedziť objednávanie neúmerne a neobjektívne malých objemov identifikačnej látky z dôvodu efektívneho nakladania a manipulácie s touto identifikačnou látkou. Na strane jej výrobcu, Finančného riaditeľstva SR, ako aj odberateľa, je potrebné zákonom ustanoviť najmenšie množstvo identifikačnej látky, ktoré si môže odberateľ objednať. Keďže v súčasnosti nie je známy výrobca, a teda nie je známa ani samotná identifikačná látka, navrhuje sa toto množstvo obmedziť na kapacitu „menšej“ autocisterny s objemom 20 tis. litrov.

**Výbor NR SR pre financie a rozpočet**

**Gestorský výbor odporúča schváliť.**

**V čl. I, bode 4 v § 9b ods. 1** poslednej vete sa slovo „balenia“ nahrádza slovom „výroby“.

Pozmeňujúci návrh upravuje, že na každom balení identifikačnej látky musí byť uvedený dátum výroby tohto balenia, keďže lehota spotreby je odvodená od dátumu výroby. Dátum balenia identifikačnej látky nie je potrebné uvádzať.

**Výbor NR SR pre financie a rozpočet**

**Gestorský výbor odporúča schváliť.**

**V čl. I, bode 4 v § 9b ods. 2** posledná veta znie: „Finančné riaditeľstvo vráti výrobcovi identifikačnej látky identifikačnú látku, za ktorú odberateľ identifikačnej látky uhradil peňažné prostriedky a túto identifikačnú látku si v lehote jedného kalendárneho mesiaca nasledujúceho po uplynutí termínu na prevzatie identifikačnej látky určenej finančným riaditeľstvom neprevzal.“.

Pozmeňujúci návrh štylisticky upravuje novelizačné ustanovenie a vypúšťa v ňom duplicitný text. Súčasne sa navrhuje skrátenie neprimerane dlhej lehoty, počas ktorej musí skladovať Finančné riaditeľstvo Slovenskej republiky identifikačnú látku po uplynutí termínu na jej prevzatie, ak si ju odberateľ identifikačnej látky neprevzal.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 4. bodu**

V čl. I, 4. bode (§ 9b ods. 5 prvej vete) sa za prvé slovo „označí“ vkladajú slová „identifikačnou látkou“.

Pozmeňovací návrh terminologicky spresňuje predmetné ustanovenie.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. I, bode 4 v § 9b ods. 8** sa na konci pripája táto veta: „Rovnako postupuje aj odberateľ identifikačnej látky, ktorý nepoužil celý objem identifikačnej látky k poslednému dňu spotreby identifikačnej látky uvedenému výrobcom na balení identifikačnej látky.“.

Pozmeňujúcim návrhom sa návrh zákona dopĺňa o povinnosť odovzdať nepoužitú identifikačnú látku aj v situácii, kedy ju odberateľ nepoužije v lehote jej použitia, a to aj v prípade, ak sa nachádza mimo územia Slovenskej republiky.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 4. bodu**

V čl. I, 4. bode (§ 9b ods. 13) sa slová „viesť evidenciu podľa odseku 11, uzavrieť ju“ nahrádzajú slovami „uzavrieť evidenciu podľa odseku 11“.

Pozmeňujúci návrh odstraňuje duplicitu ustanovenia povinnosti viesť evidenciu podľa § 9b ods. 11 (čl. I, 4. bod návrhu zákona).

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, 4. bodu**

 V čl. I, 4. bode (§ 9b ods. 14) sa slová „po lehote“ nahrádzajú slovami „po uplynutí

 lehoty“.

Pozmeňovací návrh pojmovo precizuje znenie navrhovaného ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. I, 4. bode § 9c** sa dopĺňa odsekom 6, ktorý znie:

„(6) Pri zmene identifikačnej látky z dôvodu zmeny výrobcu identifikačnej látky sa odseky 2 až 5 použijú primerane.“.

Pozmeňujúcim návrhom sa upravuje postup Finančného riaditeľstva Slovenskej republiky a odberateľa identifikačnej látky, ak dôjde k zmene identifikačnej látky v dôsledku zmeny jej výrobcu, teda v prípade uzatvorenia novej zmluvy o výrobe identifikačnej látky.

**Výbor NR SR pre financie a rozpočet**

**Gestorský výbor odporúča schváliť.**

**V čl. I sa za doterajší bod 13** vkladá nový bod 14, ktorý znie:

„14. V § 25b ods. 7 písm. b) sa číslo „30 000 000“ nahrádza číslom „10 000 000“.“.

Doterajšie novelizačné body sa primerane prečíslujú.

Účinnosť nového novelizačného bodu 14 sa navrhuje 1. januára 2019, čo sa premietne do ustanovenia o účinnosti v čistopise schváleného zákona.

Nastavené pravidlá podmienok a povinností pre každú osobu, ktorá chce na daňovom území obchodovať s pohonnými látkami boli do zákonov premietnuté v záujme čo najviac podporiť naplnenie environmentálnych záujmov Slovenskej republiky. Tieto požiadavky boli publikované v dokumentoch Inštitútu environmentálnej politiky MŽP SR.

Reálne obchodné správanie zainteresovaných subjektov na trhu poukázalo na stav, kedy práve umelá environmentálna bariéra má za následok pokles investícií v danej oblasti. Vplyv prísnej regulácie na podnikateľské možnosti, vytvoril nežiaduci stav poklesu investícií existujúcich podnikov na daňovom území. Splnenie zákonnom ustanovených požiadaviek a podmienok bolo v roku 2018 realizované iba v prípade 127 subjektov. Ide o medziročný pokles o viac ako 70 %, kedy v roku 2017 bolo na trhu aktívnych 457 distribútorov pohonných látok a v r. 2016 bolo aktívnych 441 podnikov.

Pre zabezpečenie oživenia konkurencieschopnosti, ale zároveň aj dosahovanie environmentálnych záujmov Slovenskej republiky, sa upravuje ročný objem predaja pre držiteľov povolenia na distribúciu minerálneho oleja z minimálne 30 000 000 litrov na minimálne 10 000 000 litrov.

Uvedenými úpravami sa predpokladá stav, že Slovenská republika dosiahne stabilnejšiu surovinovú dostupnosť týchto základných zdrojov v období kedy celosvetové vplyvy spôsobené prijímaním rôznych sankcií a opatrení spôsobujú nestálosť globálneho, ale i tuzemského hospodárskeho trhu.

**Výbor NR SR pre financie a rozpočet**

**Gestorský výbor odporúča schváliť.**

**V čl. I, doterajšom bode 33** v § 46r ods. 1 prvej vete sa slová „môže po uzatvorení“ nahrádzajú slovami „po uzatvorení prvej“ a slovo „určiť“ sa nahrádza slovom „určí“.

Pozmeňovací návrh formulačne spresňuje navrhované ustanovenie. Testovanie označovania minerálneho oleja identifikačnou látkou bude uplatnené podľa prechodných ustanovení len raz, a to len po uzatvorení prvej zmluvy medzi Finančným riaditeľstvom SR a výrobcom identifikačnej látky po nadobudnutí účinnosť § 9a návrhu zákona (1. januára 2019).

**Výbor NR SR pre financie a rozpočet**

**Gestorský výbor odporúča schváliť.**

**V čl. I, doterajšom bode 33** v § 46r ods. 4 úvodnej vete sa vypúšťa slovo „najmä“, a dopĺňa písmeno g), ktoré znie:

„g) ďalšie náležitosti súvisiace s testovaním identifikačnej látky.“.

Pozmeňujúci návrh legislatívno-technicky upravuje § 46r ods. 4 v súlade so zásadou právnej istoty.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 33. bodu**

V čl. I, 33. bode [§ 46r ods. 4 písm. e)] sa slová „lehotu začatia a ukončenia“ nahrádzajú slovami „dátum začatia a dátum ukončenia“.

Pozmeňovací návrh pojmovo precizuje znenie navrhovaného

ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. II, 2. bodu**

V čl. II, 2. bod znie:

„2. V § 14 ods. 2 prvej vete sa slovo „alebo“ nahrádza čiarkou a za slová „sklad alkoholického nápoja“ sa vkladajú slová „alebo daňový sklad na výrobu výživových doplnkov“.“.

Pozmeňujúci návrh štylistickej povahy.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. II bode 3** v § 15a ods. 4 písm. h)  sa slovo „lieh“ vo všetkých gramatických tvaroch nahrádza slovami „alkoholický nápoj“ v príslušnom gramatickom tvare.

Pozmeňujúci návrh zjednocuje terminológiu znenia ustanovenia.

**Výbor NR SR pre financie a rozpočet**

**Gestorský výbor odporúča schváliť.**

**K čl. II, 3. bodu**

V čl. II, 3. bode (§ 15a ods. 12) sa za prvé slová „žiadosti o zníženie“ vkladá slovo „zloženej“.

Pozmeňovací návrh terminologicky precizuje znenie navrhovaného ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. II, 6. bodu**

V čl. II, 6. bode (§ 39 ods. 2) sa označenie písmena „o)“ nahrádza označením písmena „p)“.

Pozmeňujúci návrh mení označenie dopĺňaného písmena vzhľadom na už prijatú novelu č. 290/2018 Z. z.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. II. sa dopĺňa nový bod 10, ktorý znie:**

 „10. V § 49a odseku 1 písm. a) sa slovo „potvrdenia“ nahrádza slovom „potvrdenie“.

 Nasledujúce body sa primerane prečíslujú.

Ide o opravu zrejmej chyby, keďže ako príloha postačuje jediné potvrdenie.

**Výbor NR SR** **pre pôdohospodárstvo a životné prostredie**

**Gestorský výbor odporúča schváliť.**

**K čl. II, 10. bodu**

V čl. II, 10. bode (§ 51 ods. 9) sa označenie písmena „m)“ nahrádza označením písmena „n)“.

Pozmeňujúci návrh mení označenie dopĺňaného písmena vzhľadom na už prijatú novelu č. 290/2018 Z. z.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. II, 17. bodu**

V čl. II, 17. bode, § 70 ods. 2 písmeno ab) znie:

„ab) vo výške 50% dane pripadajúcej na množstvo alkoholického nápoja použitého na výrobu iných výrobkov ako macerátov a extraktov a výživových doplnkov za správny delikt podľa odseku 1 písm. ae), najmenej však 331 eur pri alkoholickom nápoji, ktorým je pivo a víno, alebo najmenej 3 319 eur pri alkoholickom nápoji, ktorým je lieh.“.

Pozmeňujúci návrh odstraňuje nejasnosť textu dopĺňaného písmena.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. II, 18. bodu**

V čl. II., 18. bode [§ 76d ods. 2 písm. b)] sa slová „pri dovoze liehu“ nahrádzajú slovami „pri dovoze alkoholického nápoja“.

Pozmeňujúci návrh zosúlaďuje terminológiu predmetného ustanovenia s navrhovaným § 15a ods. 3 písm. b) (čl. II, 3. bod návrhu zákona).

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

**V čl. II bode 18 v § 76d ods. 3** písm. h) sa slovo „lieh“ vo všetkých gramatických tvaroch nahrádza slovami „alkoholický nápoj“ v príslušnom gramatickom tvare.

Pozmeňujúcim návrhom sa zjednocuje znenie ustanovenia.

**Výbor NR SR pre financie a rozpočet**

**Gestorský výbor odporúča schváliť.**

**K čl. II, 18. bodu**

V čl. II, 18. bode (§ 76d ods. 12) sa slová „31. aprílu“ nahrádzajú slovami „30. aprílu“.

Pozmeňovací návrh koriguje nesprávne uvedený dátum.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR** **pre pôdohospodárstvo a životné prostredie**

**Výbor NR SR pre hospodárske záležitosti**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 33**  hlasovať spoločne s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov (tlač 1130) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov (tlač 1130a) bola schválená uznesením gestorského výboruč**. 360 z 26. novembra 2018**.

Týmto uznesením výbor zároveň poveril spoločného spravodajcu **Eduarda Adamčíka,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 26. novembra 2018

**Ladislav Kamenický, v.r.**

**predseda**

 **Výboru NR SR pre financie a rozpočet**